התערוכה הארץ-ישראלית

התערוכה הארץ-ישראלית היתה תערוכה נודדת שהוצגה בתקופת המנדט מחוץ לארץ-ישראל המנדטורית, נועדה להצגת תוצרי החקלאות, התעשייה והמסחר של היישוב, לשם חשיפת אפשרויות כלכליות בארץ ישראל. יזמי התערוכה היו חברה פרטית לפיתוח כלכלי, "מסחר ותעשיה", בראשות אלכסנדר עזר יבזרוב ושלמה יפה, שיזמו במקביל גם ירידים דומים בתל אביב, הוציאו לאור דו-שבועון באותו שם והקימו לשכת ייעוץ למסחר ותעשייה. יזם נוסף של התערוכה היה האגרונום זליג סוסקין. 

התערוכה הוצגה לראשונה במסגרת הקונגרס הציוני העולמי ה-14 בוינה, שהתקיים בין 18-31 באוגוסט 1925. מאות אורחים נכחו בארוע פתיחת התערוכה, ביניהם דיפלומטים ועיתונאים ממדינות אירופה. בין הנואמים היו יושב ראש הוועד הפועל הציוני הרב צבי פרץ חיות, חיים ויצמן, חיים ארלוזורוב, זליג סוסקין.

בהמשך נדדה התערוכה לורשה והוצגה שם בין 6 בדצמבר 1925 - 17 בינואר 1926. בעקבותיה נפתחה בישראל לשכת מסחר רשמית של ממשלת פולין, לקשרי מסחר עם ארץ ישראל, מצרים וסוריה. .

זאב ז'בוטינסקי סקר את התערוכה בקונגרס ה-14 במאמר ביקורת מפורט . לפיו, התערוכה כללה מגוון מוצגים מרשים, אך תנאי התצוגה הצפופים פגמו בהתרשמות מהם. ז'בוטינסקי תיאר את האיכות הגבוהה של המוצגים החקלאיים, אך הדגיש כי אינה מעידה על התוצרת הממוצעת אלא על פוטנציאל החקלאות. הוא פירט את המגוון הרב של יוזמות תעשיתיות בשלל ענפי תעשייה, אך ציין כי האיכות של רובם אינה מספקת עדיין. הוא תהה גם מי קהל היעד של התוצרת  המקומית ומה סיכויי ההצלחה של התעשייה, בארץ בה ידם של רוב התושבים אינה משגת לרכוש מוצרים, והשוק המקומי מוצף תוצרת מיובאת, זולה יותר ואיכותית יותר. הוא מבקר את הנהגת היישוב שאינה פועלת לאור אינטרס לאומי לייצא את התוצרת, ומשבח את היוזמה הפרטית, כגון חברת "מסחר ותעשייה", שיזמה את התערוכה.  

באוגוסט 1941 הוצגה התערוכה הארץ-ישראלית במצרים. חשיבותה היתה בחשיפת התפתחות התעשייה והמסחר הארץ-ישראלית, ובפרט הצגת תרומתה למאמץ המלחמתי של הבריטים במלחמת העולם השניייה, להשגת שיתופי פעולה כלכליים עם שלטונות המנדט וגורמים נוספים במצרים. בתערוכה ביקרו נכבדים רבים ביניהם חוסיין סירי ראש ממשלת מצרים, פארוק, מלך מצרים ופרידה, מלכת מצרים, השר הבריטי אוליבר ליטלטון וראש פיקוד המזרח התיכון קלוד אוקינלק וחיים נחום אפנדי הרב הראשי של יהודי מצרים.

הערות שוליים 

תערוכות
היישוב: כלכלה